Atvinnu- og nýsköpunarráðuneyti

Skúlagötu 5

101 Reykjavík

postur@anr.is

Hólum, 21. ágúst 2019

**Efni: Umsögn Ferðamáladeildar Háskólans á Hólum um drög að reglugerð um gagnaöflun og rannsóknir á sviði ferðamála.**

Ferðamáladeild Háskólans á Hólum fagnar þeirri vinnu sem lögð hefur verið í að styrkja gagnaöflun og rannsóknir á sviði ferðamála, þar á meðal þessum drögum að reglugerð. Við teljum þó að í drögunum séu nokkur atriði sem þarf að skýra betur og gerum eftirfarandi athugasemdir:

* Lögin, sem reglugerðin vísar í, eru um Ferðamálastofu og innihald reglugerðarinnar sömuleiðis. Hins vegar gefur bæði **heiti** reglugerðarinnar og **fyrsta setning** hennar til kynna að reglugerðin taki á öllum ferðamálarannsóknum á Íslandi. Samræma þarf heiti laganna og reglugerðarinnar, sem og innihald beggja.
* Samræma þarf **hugtakanotkun** í reglugerðinni allri. Mikilvægt er að gerður sé greinarmunur á mismunandi hugtökum, svo sem hugtökunum: *gagnaöflun*, *vöktun* og *rannsóknir*.Tryggja þarf að skilgreiningar á hugtökum séu skýrar og notkun þeirra ekki misvísandi.
* Gr. 2 í reglugerðardrögunum. **Hlutverk Ferðamálastofu**. Hér kemur ekki skýrt fram hvert er hlutverk stofnunarinnar á þessu sviði. Annars vegar er talað um að hlutverk hennar sé gagnaöflun og rannsóknir, og hins vegar að hún skuli stuðla að rannsóknum á sviði ferðamála. Skýra þarf orðalag svo ekki fari á milli ára hvert hlutverk Ferðamálastofu er.
* Gr. 7 í reglugerðardrögunum. Hér segir orðrétt „Rannsóknir sem byggja á fyrirliggjandi gögnum skulu að jafnaði hafa forgang fram yfir vísindarannsóknir sem byggja á grunnrannsóknum*“.* Hér er ekki ljóst hvort verið er að vísa til Ferðamálastofu eingöngu eða rannsókna í ferðamálum almennt (sbr. fyrsta lið hér að framan). Á því er grundvallarmunur. Sé átt við rannsóknir í ferðamálum almennt, telur Ferðamáladeild Háskólans á Hólum þetta orðalag varhugavert og bendir á að grunnrannsóknir eru forsenda framþróunar. Mikilvægt er að grunnrannsóknum og rannsóknum byggðum á fyrirliggjandi gögnum sé gert jafnt undir höfði, sé í þessari grein verið að vísa í rannsóknir í ferðamálum almennt.
* Samspil þarfagreiningar, sem fjallað er um í gr. 2 og gerð rannsóknaráætlunar sem gerð er í gr. 7 þarf að skýra. Jafnframt þarf að skilgreina betur samráð við hagaðila hvað þetta varðar.
* Gr. 3 í reglugerðardrögunum. Hér er talað um **gagnaöflun** sem eingöngu öflun tölulegra gagna. Gagnaöflun í rannsóknum er margskonar og ekki bundin við töluleg gögn. Sé hins vegar í þessari grein eingöngu átt við gagnaöflun Ferðamálastofu, getur þetta átt við og tekur þá eingöngu á öflun megindlegra gagna. Mikilvægt er að gera greinarmun á því hvort verið er að vísa í gagnaöflun Ferðamálastofu eða gagnaöflun almennt, líkt og bent er á hér að framan.
* Víða í reglugerðinni er talað um **samstarf og samráð Ferðamálastofu** á ýmsum sviðum, m.a. um þarfagreiningar með tilliti til til rannsókna, um Mælaborð ferðaþjónustunnar, rannsóknaráætlanir o.fl. (sjá m.a. gr. 2, 4 og 8). Ferðamáladeildin fagnar auknum áherslum á samráð og samstarf, en bendir jafnframt á að skýra þarf betur hvað átt er við þegar talað er um samráð/samstarf, sem og um útfærslur og framkvæmd þess samráðs/samstarfs. Mikilvægt er að tryggt sé að fjölbreytt sjónarmið komi að borðinu.

Ferðamáladeildin tekur jafnframt undir áherslur Rannsóknarmiðstöðvar ferðamála um að ítreka mikilvægi þess að skilgreind verði markáætlun á sviði ferðamála innan Rannís.

Virðingafyllst

Fyrir hönd Ferðamáladeildar Háskólans á Hólum

Laufey Haraldsdóttir

deildarstjóri